ഉപജീവനം എന്ന വാക്കിന്റെ അര്ത്ഥമറിയുമോ ഈ പോലീസുകാര്ക്ക് വൈറലായി അഭിഭാഷകന്റെ കുറിപ്പ് കഴിഞ്ഞ ദിവസം റോഡരികില് മീന് വിറ്റിരുന്ന സ്ത്രീയുടെ മീന് കൊട്ട പോലീസുകാര് വലിച്ചെറിഞ്ഞത് വന് വിവാദമായിരുന്നു. ഇതിനെതിരെ വന് പ്രതിഷേധമുയരുകയാണ്. കോവിഡ് കാലത്ത് പ്രോട്ടോകോള് എന്നും പറഞ്ഞ് പോലീസുകാര് കാണിക്കുന്ന അതിക്രമം ഏറെയാണ്. അന്നന്നത്തെ അന്നത്തിന് വേണ്ടി ഉപജീവനം നടത്തുന്നവരെയാണ് പോലീസുകാര് ദ്രോഹിക്കുന്നത്. ഇപ്പോഴിതാ ഇതിനെതിരെ ഫേസ്ബുക്ക് പോസ്റ്റുമായി വന്നിരിക്കുകയാണ് ഹൈക്കോടതി അഭിഭാഷകനായ അഡ്വ ബ്ലെയ്സ് ജോസഫ്. അദ്ദേഹത്തിന്റെ പോസ്റ്റ് വായിക്കാം ഇന്നാട്ടിലെ ജനപ്രതിനിധികളോടാണ്. ഓരോ തെരഞ്ഞെടുപ്പിലും ക്യൂ നിന്ന് ജനങ്ങള് നിങ്ങളെ തെരഞ്ഞെടുത്തു വിടുന്നത് അവരുടെ അന്തസ്സും അഭിമാനവും കൂടി സംരക്ഷിക്കാനാണ്. നിര്ഭാഗ്യവശാല് അതിപ്പോള് ഏറ്റവും കൂടുതല് ഹനിക്കുന്നത് ഇവിടുത്തെ പോലീസാണ് എന്നതാണ് കണ്മുന്നിലെ യാഥാര്ത്ഥ്യം. കേരള പോലീസിനോട് ഇനിയും ഇതു പറഞ്ഞിട്ടു കാര്യമില്ല. ഒരു നാല്ക്കാലിയുടെ വാലിനോട് ചേര്ത്ത് ഇവരെ ഇനിയും ഉപമിക്കുന്നത് പ്രസ്തുത ജീവിക്കു തന്നെ നാണക്കേട് ആയതു കൊണ്ട് അതിനു മുതിരുന്നില്ല. കേരള പോലീസ് ഒരിക്കലും മാറില്ല എന്ന് തീര്ച്ചപ്പെടുത്തിയതു തന്നെ.അതിനുവേണ്ടി ഇനി ഏതു മൈത്രി കൊണ്ടു വന്നാലും ശരി.!! കൊവിഡ് കാലത്തെ പോലീസ് അതിക്രമങ്ങള് സകല അതിരുകളും ലംഘിച്ച് തുടരുന്നതിന് ഒടുവിലത്തെ ഉദാഹരണമാണ് ഈ അമ്മയുടെ കണ്ണീര്. ഉപജീവനം എന്ന വാക്കിന്റെ അര്ത്ഥം അറിയാമോ ഈ ക്രൂരത ചെയ്തവര്ക്ക്?? ജീവിക്കാന്വേണ്ടി മത്സ്യവിപണനത്തിനു ഇറങ്ങിയ, നിങ്ങളുടെ അമ്മയുടെ പ്രായമുള്ള സ്ത്രീ,അവരുടെ ഭാഗത്ത് വീഴ്ചയുണ്ടെങ്കില് തന്നെ അത് പറഞ്ഞു മനസ്സിലാക്കി അതും എടുത്ത് പോകാന് അനുവദിക്കുകയായിരുന്നില്ലേ വേണ്ടത്. പകരം അതു നിഷ്കരുണം തട്ടിത്തെറിപ്പിച്ച് നശിപ്പിക്കുന്ന നിങ്ങള് ഏതു നൂറ്റാണ്ടിലാണ് ഹേ.! പോലീസ് അക്രമങ്ങളെ കുറിച്ച് ചര്ച്ച ചെയ്യാത്ത ഒരു ദിവസം പോലും ഇല്ല എന്ന അവസ്ഥയായി കേരളത്തില്. ഇന്നാട്ടിലെ പൗരനെ എടാ എന്ന് വിളിച്ചു സംബോധന ചെയ്യുന്നതില് തുടങ്ങുന്നതാണ് കേരള പോലീസിന്റെ നിയമപാലനം. തെറി പറഞ്ഞും ഭീഷണിപ്പെടുത്തിയും ഇടിച്ചു ചതച്ചും എതിര്ത്തു പറയുന്നവരെ ഔദ്യോഗിക കൃത്യനിര്വഹണം തടസ്സപ്പെടുത്തിയതിന് കേസുകള് ചാര്ജ് ചെയ്തും മാത്രമേ നിയമം നടപ്പാക്കാന് കേരള പോലീസിന് അറിയൂ. നിര്ദാക്ഷണ്യം ഒരു വൃദ്ധന്റെ മുഖത്ത് അടിക്കാനും ജീവനോപാധി തട്ടിത്തെറിപ്പിക്കാനും ചോദ്യം ചെയ്ത ഒരു പെണ്കുട്ടിയെ ജാമ്യമില്ലാ വകുപ്പില് ഉള്പ്പെടുത്താനുമൊക്കെ എങ്ങനെയാണ് ഇവര്ക്കു കഴിയുന്നത്. സാമൂഹ്യമാധ്യമങ്ങളും മൊബൈല് ക്യാമറകളും ഉള്ള കാലം ആയതുകൊണ്ട് ഇതൊക്കെ ജനങ്ങള് അറിയുന്നു. അല്ലായിരുന്നുവെങ്കിലോ.!! സാങ്കേതികവിദ്യ വളര്ന്ന ഇക്കാലത്തെ പോലീസ് ഇതാണെങ്കില് കുറച്ചുനാള് പിറകിലത്തെ അവസ്ഥ എന്തായിരിക്കും.? നമ്മള് ചിരിയോടെ പറയുന്ന പഴയ കുട്ടന്പിള്ള പോലീസിംഗ് ശരിക്കും എത്ര ക്രൂരമായിരുന്നിരിക്കണം..? ഇതിനൊക്കെ ആത്യന്തികമായി മറുപടി പറയേണ്ടത് ഞാനും നിങ്ങളും വോട്ട് ചെയ്ത് അധികാരമേല്പിച്ചിരിക്കുന്ന ജനാധിപത്യ ഭരണ സംവിധാനം തന്നെയാണ്. ഇത്തരം സംഭവങ്ങളെ നിസ്സാരവല്ക്കരിക്കുകയും കാണാതിരിക്കുകയും വേണ്ട ഇടപെടലുകള് നടത്താതിരിക്കുകയും ചെയ്യുന്ന പഞ്ചായത്ത് മെമ്ബര് മുതല് മുഖ്യമന്ത്രി വരെ, ജനങ്ങളുടെ വോട്ടുകള് നേടി ഭരണസംവിധാനത്തിന്റെ ഭാഗമായിരിക്കുന്ന ഓരോരുത്തരും ഇതിന് മറുപടി പറയണം. കോവിഡ് നിയന്ത്രണങ്ങള് തുടങ്ങിയ കാലത്ത് കേരളത്തില് കേട്ടുകേള്വിയില്ലാത്ത രീതിയില് ജനങ്ങളെക്കൊണ്ട് യതീഷ് ചന്ദ്ര എന്ന ഐ പി എസ് ഉദ്യോഗസ്ഥന് പ്രാകൃതമായ രീതിയില് ഏത്തമിടിപ്പിച്ച സംഭവം ഉണ്ടായി. ഉത്തരേന്ത്യയില് കണ്ട് മാത്രം ശീലിച്ച ഇത്തരം പോലീസ് രീതികളെ വെറും താക്കീത്തിലൊതുക്കിയ ഭരണ നേതൃത്വത്തിന് ഇതിന്റെ ഉത്തരവാദിത്വമുണ്ട്. ആഭ്യന്തര മന്ത്രി കൂടിയായ മുഖ്യമന്ത്രിക്ക് വലിയ പങ്കുണ്ട്..ഇത് ഇനിയും തുടരാന് കഴിയില്ല.ഇതിനൊരു അറുതി വരുത്തണം.നിങ്ങളുടെയൊക്കെ നിസ്സംഗത ഇത്തരം സംഭവങ്ങള് ആവര്ത്തിക്കാന് കാരണമാകുന്നു എന്ന് നിങ്ങള് ഇനിയും തിരിച്ചറിയുന്നില്ലേ.? ഹേ മഹിതരേ, സാക്ഷര കേരളമേ നമുക്ക് യുപിയിലേക്കും ബിഹാറിലേക്കും മാത്രം നോക്കാം...ലക്ഷദ്വീപിലെയും ഉത്തരേന്ത്യന് സംസ്ഥാനങ്ങളിലെയും പോലീസ് അക്രമങ്ങളില് പ്രതിഷേധിക്കാം.. അവരെക്കാള് ഭേദമാണ് നമ്മള് എന്ന് സ്വയം ഊറ്റം കൊള്ളാം.!! ഇന്നാട്ടിലെ ജനങ്ങള് ജനാധിപത്യ ഭരണത്തില് കീഴിലാണ്,പോലീസ് ഭരണത്തിന് കീഴിലല്ല.. കോവിഡിന്റെ ഈ കാലത്തെ പോലീസ് രാജിന്റെ കാലം ആക്കരുത്. പോലീസിന്റെ ഇടപെടലുകള് മനുഷ്യത്വപരവും നിയമപരവും ആയിരിക്കണം. ജനങ്ങളുടെ ആത്മാഭിമാനവും അന്തസ്സും സംരക്ഷിക്കുന്ന തരത്തില് ഒരു പൊലീസ് സംവിധാനം സൃഷ്ടിക്കുക എന്നത് ഇന്നാട്ടിലെ ജനാധിപത്യ ഭരണ സംവിധാനത്തിനു പൗരന്മാര്ക്ക് ചെയ്തു കൊടുക്കാവുന്ന ഏറ്റവും ചെറിയവലിയ കാര്യമാണ്.!! അഡ്വ. ബ്ലെയ്സ് ജോസഫ്